ସହକାରୀ ନିବନ୍ଧକଙ୍କୁ ଆକ୍ରମଣ: ସମିତି ସଭାପତି, ସମ୍ପାଦକ ଗିରଫ
ଆଠଗଡ, ୨୭ା୧୦(ସ୍ବ.ପ୍ର): ଆଠଗଡସ୍ଥିତ ସହକାରୀ ନିବନ୍ଧକ, ସମବାୟ ସମିତି କାର୍ଯ୍ୟାଳୟରେ ବ୍ୟାପକ ଭଙ୍ଗାରୁଜା ହେବା ସହିତ ସହକାରୀ ନିବନ୍ଧକ ଅଶୋକ କୁମାର ପାଣିଙ୍କୁ ମରଣାନ୍ତକ ଆକ୍ରମଣ ହୋଇଛି। ବଡ଼ମ୍ବା ବ୍ଲକ ଗୋପପୁର ସେବା ସମବାୟ ସମିତି ସମ୍ପାଦକ ସୂର୍ଯ୍ୟମଣି ସାମନ୍ତରାୟ ଓରଫ ଟୁଟୁ ପଣ୍ଡା, ସଭାପତି କାର୍ତ୍ତିକେଶ୍ୱର ପରିଡ଼ା ଓ ତାଙ୍କର ଜଣେ ସହଯୋଗୀ ଏହି ଘଟଣା ଘଟାଇଛନ୍ତି। ପୋଲିସ ସଭାପତି ପରିଡ଼ା ଓ ସମ୍ପାଦକ ସାମନ୍ତରାୟଙ୍କୁ ଗିରଫ କରିଛି।

ପ୍ରକାଶ ଯେ, କଟକ ଜିଲାପାଳଙ୍କ ଚିଠି ନଂ ୧୨୦୦/୧୩ା୨ା୨୦୧୫ରୁ ବଡ଼ମ୍ବା ବ୍ଲକ ଝାଜିଆ ପଞ୍ଚାୟତର ୧୫୦ରୁ ଊଦ୍ଧର୍ବ ଚାଷୀ ନିକଟସ୍ଥ ସୁନାପାଳ ସେବା ସମବାୟ ସମିତି ଜରିଆରେ ଧାନ ବିକ୍ରି କରିଆସୁଥିଲେ। ଝାଜିଆ ପଞ୍ଚାୟତ ସଂଲଗ୍ନ ଗ୍ରାମଗୁଡିକ ଗୋପପୁର ସେବା ସମବାୟ ସମିତି ଅଧୀନରେ ଆସୁଥିବାରୁ ଚଳିତ ବର୍ଷ ଏହି ଗ୍ରାମର ଚାଷୀମାନଙ୍କଠାରୁ ଗୋପପୁର ସମିତି ଧାନ କିଣିବା ପାଇଁ ସଭାପତି ପରିଡ଼ା ଓ ସମ୍ପାଦକ ସାମନ୍ତରାୟ କଟକ ଜିଲାପାଳ, ସାଧାରଣ ଯୋଗାଣ ଅଧିକାରୀ ଓ ଉପନିବନ୍ଧକଙ୍କୁ ଦରଖାସ୍ତ କରିଥିଲେ। ଏହି ସମୟରେ ଝାଜିଆ ପଞ୍ଚାୟତର ସରପଞ୍ଚ ଏମ୍. ନାୟକ, ସମିତି ସଭ୍ୟ ମନୋଜ କୁମାର ବେହେରା ଓ ନାଏବ ସରପଞ୍ଚ ରେମି ସ୍ବାଇଁ ପ୍ରମୁଖ ଗ୍ରାମରୁ ଦୂରତା କମ ଦୃଷ୍ଟିରୁ ପୂର୍ବପରି ସୁନାପାଳ ସେବା ସମିତିରେ ଧାନ ବିକ୍ରି ପାଇଁ ଲିଖିତ ଭାବରେ ଅଧିକାରୀମାନଙ୍କୁ ଜଣାଇଥିଲେ। ତେଣୁ ଉଭୟ ପକ୍ଷର ଦରଖାସ୍ତକୁ ଭିତ୍ତିକରି ଅଧିକାରୀମାନେ ସହକାରୀ ସମବାୟ ନିବନ୍ଧକଙ୍କୁ ତଦନ୍ତ ପାଇଁ ନିର୍ଦ୍ଦେଶ ଦେଇଥିଲେ। ନିର୍ଦ୍ଦେଶ ମୁତାବକ ଆଠଗଡ ସମବାୟ ସହକାରୀ ନିବନ୍ଧକ ଅଶୋକ କୁମାର ପାଣି ବୁଧବାର ଜାଝିଆ ସରପଞ୍ଚ, ସମିତି ସଭ୍ୟ, ନାଏବ ସରପଞ୍ଚ, ସୁନାପାଳ ସମବାୟ ସମିତି ସଭାପତି ସନ୍ତୋଷ କୁମାର ମିଶ୍ର, ସମ୍ପାଦକ ପଦ୍ମନାଭ ଘଡ଼େଇ, ଗୋପପୁର ସମିତି ସଭାପତି, ସମ୍ପାଦକଙ୍କୁ ତଦନ୍ତରେ ସହଯୋଗ କରିବା ପାଇଁ ଦିନ ୧୧ଟାରେ କାର୍ଯ୍ୟାଳୟରେ ଉପସ୍ଥିତ ରହିବାକୁ ନୋଟିସ ଜାରି କରିଥିଲେ। ମାତ୍ର ଧାର୍ଯ୍ୟ ସମୟ ମଧ୍ୟରେ ଗୋପପୁର ସେବା ସମବାୟ ସମିତି ସଭାପତି ଓ ସମ୍ପାଦକ ଯୋଗଦେଇ ନ ଥିଲେ। ତେଣୁ ନୋଟିସ ଜାରି ହୋଇଥିବା ଅନ୍ୟମାନେ ଲିଖିତ ମତ ପ୍ରଦାନକରି ଚାଲିଯାଇଥିଲେ। ଏଥିରେ ଉତକ୍ଷିପ୍ତ ହୋଇ ଗୋପପୁର ସେବା ସମବାୟ ସମିତି ସଭାପତି କାର୍ତ୍ତିକେଶ୍ୱର, ସମ୍ପାଦକ ସୂର୍ଯ୍ୟମଣି ଓ ତାଙ୍କର ଜଣେ ସହଯୋଗୀ କାର୍ଯ୍ୟାଳୟକୁ ଆସି ସହକାରୀ ନିବନ୍ଧକ ଅଶୋକ କୁମାର ପାଣିଙ୍କୁ ମରଣାନ୍ତକ ଆକ୍ରମଣ କରିବା ସହିତ କାର୍ଯ୍ୟାଳୟର ଆସବାବପତ୍ର ଭଙ୍ଗାରୁଜା କରିଛନ୍ତି। ଏ ସଂକ୍ରାନ୍ତରେ ଆଠଗଡ ଥାନାରେ ସହକାରୀ ନିବନ୍ଧକ ପାଣି ଏତଲା ଦେବା ପରେ ପୋଲିସ ୨୬୩/୨୨ରେ ମାମଲା ରୁଜୁ କରିବା ସହିତ ସୂର୍ଯ୍ୟମଣି ଓ କାର୍ତ୍ତିକେଶ୍ୱରଙ୍କୁ ଗିରଫ କରାଯାଇଛି ଓ ସହଯୋଗୀ ଫେରାର ଥିବା ଥାନା ଅଧିକାରୀ ବାମଦେବ ସ୍ବାଇଁ କହିଛନ୍ତି।